ทำไมบางร้านชอบรับเงินสด มากกว่าบัตรเครดิต
เคยเจอไหม เวลาจะจ่ายเงินตอนกินข้าวเสร็จ ถ้าเราจ่ายด้วยบัตรเครดิต จะต้องเสียเงินเพิ่มจากราคาปกติ
18 พ.ค. 2563

ทำไมบางร้านชอบรับเงินสด มากกว่าบัตรเครดิต /โดย ลงทุนแมน
เคยเจอไหม เวลาจะจ่ายเงินตอนกินข้าวเสร็จ
ถ้าเราจ่ายด้วยบัตรเครดิต จะต้องเสียเงินเพิ่มจากราคาปกติ
หรือบางร้านถึงขั้นมีเมนูพิเศษ
ที่มีตัวอักษรเล็กๆ ด้านล่างว่า
“ราคาพิเศษสำหรับลูกค้าที่จ่ายเงินสดเท่านั้น”
ทำไมร้านค้าถึงต้องสร้างความแตกต่างระหว่าง
ลูกค้าที่จ่ายเงินสด กับ ลูกค้าที่จ่ายด้วยบัตรเครดิต?
ลงทุนแมนจะเล่าให้ฟัง
╔═══════════╗
ถ้าคุณกำลังอยากได้กีต้าร์โปร่ง แต่ยังไม่มีไอเดียว่าจะซื้อจากไหน ร้าน Cin Guitars จำหน่ายกีต้าร์โปร่งคุณภาพตั้งแต่ระดับเริ่มต้นถึงพรีเมี่ยมไฮเอนด์
สนใจดูรายละเอียดหรือขอคำแนะนำได้ที่ @CinGuitars
╚═══════════╝
เราลองมาดูผู้มีส่วนร่วมในการจ่ายเงินด้วยบัตรเครดิตกันก่อน
1. ลูกค้าที่จ่ายเงิน
2. ร้านค้าที่รับเงิน
3. ธนาคารของลูกค้า
4. ธนาคารของร้านค้า
5. ตัวกลางในการตัดเงิน เช่น VISA หรือ Mastercard
ผู้มีส่วนร่วมแต่ละคนนั้นมีสัดส่วนผลประโยชน์จากการรูดบัตรไม่เท่ากัน
ยกตัวอย่างของการแบ่งเงิน
เมื่อลูกค้าจ่ายเงินด้วยบัตรเครดิตทุกๆ 100 บาท
ร้านค้าจะได้รับเงิน 97.76 บาท
ธนาคารของลูกค้าจะได้รับเงิน 1.80 บาท
ธนาคารของร้านค้าจะได้รับเงิน 0.33 บาท
ตัวกลางในการตัดเงินจะได้รับเงิน 0.11 บาท
จากตัวเลขเหล่านี้ สะท้อนให้เห็นว่าร้านค้าไม่ได้รับเงินเต็มจำนวนจากยอดรูดบัตร
แล้วร้านค้ารับมืออย่างไร?
วิธีแรก ชาร์จลูกค้าเพิ่ม 3%
แม้ VISA และ Mastercard จะมีระเบียบข้อบังคับกำหนดไว้ว่า
“ร้านค้าไม่มีสิทธิ์เรียกเก็บค่าธรรมเนียมการรูดบัตรเพื่อซื้อสินค้าจากลูกค้า”
แต่ร้านค้าบางร้านก็ยังฝ่าฝืนอยู่ดี
เพราะอะไร?
เรื่องนี้ก็อาจเป็นเพราะว่าร้านค้าหรือร้านอาหารนั้น ไม่อยากเสียผลประโยชน์ที่เคยได้จากการรับเงินสด รวมไปถึงเขาอยากได้เงินสดมาใช้ทันที ไม่อยากรอเงินโอนเข้าจากธนาคารในวันถัดไป
เพราะสำหรับร้านเล็กแล้ว เงินสดหมายถึง สภาพคล่อง
ซึ่งมีความสำคัญมากในการบริหารธุรกิจ
เหมือนคำพูดที่ว่า Cash is King
สำหรับวิธีต่อไปก็คือ รับชำระบัตรเครดิตขั้นต่ำ 500 บาท
หรือก็คือมัดมือชกให้เราซื้อของจำนวนมากๆ ถ้าอยากใช้บัตรเครดิตชำระ
ร้านค้าก็อาจจะใช้วิธีนี้เพื่อหาทางทำให้กำไรที่ได้มากพอจะกลบต้นทุนของการรับบัตรเครดิต
ซึ่งการทำแบบนี้ ลูกค้าบางรายที่ซื้อยอดไม่ถึง ก็อาจจะยอมจ่ายเงินสด และทำให้ร้านได้รับเงินเต็มๆ โดยไม่ต้องเสียส่วนแบ่งให้กับบัตรเครดิต
ส่วนวิธีอื่นก็อาจเป็นการเตรียม QR code สำหรับจ่ายเงินด้วยการโอน
แต่ลูกค้าหลายคนอาจอยากใช้บัตรเครดิตซึ่งค่อยมาจ่ายเงินสดทีหลัง
แถมยังได้คะแนนสะสม
คำถามก็คือ การชาร์จค่าธรรมเนียมบัตรเครดิตทางอ้อมกับลูกค้า หรือ มีขั้นต่ำในการชำระบัตรเครดิตนั้น เป็นประโยชน์หรือโทษต่อร้านค้ามากกว่ากัน?
เพราะมันทำให้ลูกค้าบางรายที่ติดการใช้บัตรเครดิต เลือกที่จะสนับสนุนร้านนั้นน้อยลง
ในขณะที่การรับบัตรเครดิตสำหรับร้านค้าก็ไม่ได้มีแต่ต้นทุนไปเสียทีเดียว
ยังมีประโยชน์ในการลดปัญหาจากการถือเงินสดของธุรกิจจากเหตุไม่คาดฝันต่างๆ
เช่น การทุจริตของพนักงาน การโจรกรรม การก่อการร้าย และอัคคีภัย
ยกตัวอย่างที่เห็นได้ชัดจากการป้องกันการทุจริต
หากร้านค้าขายสินค้าที่ลูกค้าจ่ายเงินพอดี 100 บาท
พนักงานอาจเลือกที่จะเก็บ 100 บาทนั้นเข้ากระเป๋าตัวเองโดยไม่กดแคชเชียร์
แต่ถ้าร้านรับบัตรเครดิต พนักงานจะทำแบบนั้นไม่ได้ เพราะต้องรูดบัตรเครดิตกับทางร้าน
ดังนั้น ในยุคสังคมไร้เงินสดแบบนี้
การมอบทางเลือกที่อิสระในการชำระเงินให้กับลูกค้า
อาจจะเป็นการรักษาและขยายฐานลูกค้าได้ดีกว่าการรับเงินสดอย่างเดียว ก็เป็นได้..
╔═══════════╗
การเล่นดนตรีเป็นอีกวิธีนึงที่ช่วยให้ผ่อนคลาย และเป็นความสุขง่ายๆ ภายในครอบครัว
ถ้าคุณกำลังอยากได้กีต้าร์โปร่ง แต่ยังไม่มีไอเดียว่าจะซื้อจากไหน เราขอแนะนำร้าน Cin Guitars ร้านจำหน่ายกีต้าร์โปร่งคุณภาพตั้งแต่ระดับเริ่มต้นถึงพรีเมี่ยมไฮเอนด์ และมีความเข้าใจในเรื่องกีต้าร์อย่างลึกซึ้ง พร้อมให้บริการแบบมืออาชีพ
 
สนใจดูรายละเอียดหรือขอคำแนะนำได้ที่
YouTube: 
Line@: 
โทร: 096-935 2576 หรือ 084-616-5559
╚═══════════╝
References
-
-
-